Si Abraham Ortelius (nginaranan man, Ortels, Orthellius, Wortels; 14 Abril 1527 – 28 Hunyo 1598) sarong kartograpong Flamenco asin geograpo, paratipon mga lumang libro asin mga takal, paratinda nin mga mapa, mga libro asin mga antigong relikya, binibistong iyo an kagmukna kan pinakaenot na modernong atlas, an Theatrum Orbis Terrarum (Teatro nin Kinaban). Si Ortelius iyo man an konsideradong kagtogdas kan Holandang Eskwelahan sa Kartograpo asin saro sa maoonabihan na representante kan siring na eskwelahan sa panahon na ini nagrarambong na gayo (mga 1570s–1670). An publikasyon kan saiyang atlas kan 1570 iyo an pagpoon kan inapod na Bulawan na Panahon kan Kartograpong Holanda. Siya an tinubod na enot na personang may paniwalang an mga kontinente durukot pa bago an mga ini nagparasa-pasa asin nagsuruwayan.